P. Frešo, poslanec: (2009-12-03):
To najdôležitejšie, čo treba povedať, je, že na pozemkovom fonde sa udiala úplne tá istá udalosť, ktorú nazval váš pán premiér, ktorý tu dnes nie je prítomný, zlodejinou. Udiala sa tá istá udalosť a udialo sa to skoro na tom istom mieste, v tej istej spoločnosti a dokonca za účasti tých istých ľudí, mimochodom tých, ktorých teraz odvolávame. Ja by som veľmi rád upozornil na to, hlavne vážených kolegov z koalície, nakoľko sú to ich nominanti, a to nielen tí, ktorých zvolil parlament, ale aj tí, ktorých zvolila vláda, že títo ľudia už raz boli odvolaní, už raz boli odvolávaní, ja to pripomeniem, v roku 2008. Mimochodom, vtedy to bolo aj za túto kauzu, aj za to, že sa prevalilo, že viacerí z nich, ktorí vtedy boli v orgánoch, jednoducho obchodovali s pozemkovým fondom, jednoducho prenajímali si pôdu od pozemkového fondu a vlastne boli v konflikte záujmov. Ja pripomeniem naozaj, že zo strany vlády nominovaní ľudia pán Kolesár, pán Šebek, pán Čakajda, pán Eliáš, pán Řehák boli v predošlom vedení fondu vo funkcii, prvý v dozornej rade a ostatní v správnej rade. Z tých, ktorých odvolávame teraz tu a dnes, to sú tí nominovaní parlamentom, pán Štefan Herman a pán Marčulinec, boli takisto v správnej rade. Dostávame sa do situácie, kedy hlavný koaličný partner Smer nominuje ľudí, ktorí opakovane zlyhávajú vo svojich funkciách. Odvolávate tých istých ľudí druhýkrát. Je to ľudsky veľmi nepríjemné, je to až absurdné ako ďaleko... Je to až neuveriteľné, že tých istých ľudí nechá vlastne vládna koalícia urobiť tú istú chybu, a potom, takto v podstate ponižujúco ich tu v parlamente odvolávame alebo odvolávate. A ja poviem asi niečo, čoho by som čakal isté vysvetlenie a mrzí ma, že sa nikto neprihlásil zo strany koalície: Ako je možné, že ten istý biznis sa udial znova? Ten istý špinavý kšeft sa udial znova? Jednoducho, ľudia zase prichádzajú o pozemky. Je to absolútne neobhájiteľné, ani sa o to pán minister, našťastie, nesnažil, aj keď tvrdí, že vec bola zákonná a ja mu naozaj, naozaj, musím uznať istú dávku odvahy, lebo ja si myslím, že aj to sa môže ukázať, že nie. Že vec bola zákonná, pán minister, ja vás upozorním na to, že táto vec pravdepodobne nebola podľa interného  predpisu, pravdepodobne – a to budeme skúmať na poslaneckom prieskume – vaši nominanti na fonde rozprávali o tom, že ne východe Slovenska také veľké pozemky nie sú. My máme správy, že jednoducho takto veľké pozemky už existujú, alebo resp. dali sa vydať aj priamo v tom území, odkiaľ reštituenti pochádzali. Ja v tejto absurdnej situácii poviem taký pre mňa veľmi, veľmi silný záver. A tým je to, že táto vládna koalícia už nie je schopná vygenerovať žiadnych ľudí, ktorí by zastavili takého špinavé kšefty. Mňa to veľmi mrzí. Mali ste dva pokusy. Jednoducho, v obidvoch pokusoch ste zlyhali. A ja si myslím, že by bol čas, naozaj, vzhľadom na to, že to nie sú vaše peniaze, sú to peniaze ľudí, sú to peniaze ľudí, ktorých aj vy zastupujete, bol by čas z toho vyvodiť naozaj vážne konzekvencie. V tomto zmysle tá téma je absolútne, ale absolútne vážna. Hlavne preto, že toto nie je jediný prípad na tomto rezorte. Rovnako hneď vedľa na rezorte životného prostredia máme kauzu emisií atď., atď. Inými slovami, priamo pred vašimi očami, priamo pred očami ľudí, ktorí majú zastupovať záujmy občanov, miznú ich peniaze, a keďže máte koaličnú väčšinu, tak si myslím, že je hlavne vaša zodpovednosť, hlavne vaša zodpovednosť, aby ste to zastavili. V tomto zmysle návrh, ktorý je doručený do parlamentu, má ešte jednu takú, povedal by som, dosť trápnu dohru, a to je tá, že zatiaľ čo ľudia nominovaní opozíciou mali toľko morálneho a charakterného prístupu, že sa už vzdali tých pozícií, tak ľudia nominovaní vami sa nechávajú takýmto spôsobom odvolávať a nechajú si, naozaj, povedal by som, vychutnať až tento cirkus, ktorý je vo vašej réžii, až do úplného konca. Inými slovami, takisto ako na výbore som sa nezúčastnil na tomto hlasovaní, svojich vlastných ľudí, ktorí nevedia, ako sa majú správať, si odvolajte sami a tým svoje vystúpenie končím. Ďakujem pekne. (potlesk.)